แนะหลักเตรียมรับมือพายุฤดูร้อน ฝนฟ้าคะนอง น้ำท่วมฉับพลัน น้ำป่าไหลหลาก พร้อมดูแลสุขภาพเพื่อความปลอดภัย
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากข้อมูลกรมอุตุนิยมวิทยาคาดการณ์ ในช่วงวันที่ 6 - 8 มีนาคม 2565  มีโอกาสเกิดพายุฤดูร้อน ฝนฟ้าคะนอง ลมกระโชกแรงและลูกเห็บตกบางพื้นที่  โดยเฉพาะภาคเหนือและภาคใต้  ประชาชนในพื้นที่ดังกล่าว จึงต้องดูแลสุขภาพและเตรียมพร้อมรับมือ ด้วยหลัก 3 x 5  เริ่มจากเตรียมความพร้อมรับมือพายุฤดูร้อน ฝนฟ้าคะนอง น้ำท่วมฉับพลัน และน้ำป่าไหลหลาก 3 ขั้นตอน  ได้แก่ ติดตามสถานการณ์และรับฟังการแจ้งเตือนภัย เฝ้าระวังสุขภาพของกลุ่มเปราะบาง หรือกลุ่มเสี่ยงด้านสุขภาพในครอบครัว เช่น ผู้สูงอายุ เด็กเล็ก หญิงตั้งครรภ์ ผู้ป่วยเรื้อรัง หรือผู้ป่วยที่มีปัญหาทางการเคลื่อนไหวและเตรียมจัดเก็บบรรจุยาสามัญประจำบ้าน ยาที่ต้องใช้เป็นประจำ รวมทั้งอุปกรณ์ช่วยพยุงตัวอื่นๆ  ให้พร้อมอยู่เสมอ เพื่อรองรับหากมีการแจ้งให้อพยพจากพื้นที่ได้รับผลกระทบรุนแรง อธิบดีกรมอนามัย กล่าวต่อว่า เมื่อเกิดเหตุในพื้นที่ให้ดูแลสุขภาพ ความปลอดภัยของตนเอง และครอบครัว 5 ขั้นตอนคือ หากเกิดน้ำท่วมฉับพลันภายในบ้านเรือน  ให้รีบยกสะพานไฟภายในบ้านลง ป้องกันไฟฟ้ารั่วไหล หลีกเลี่ยงออกไปนอกตัวอาคารบ้านเรือน อยู่ใต้ต้นไม้ใหญ่ ป้ายโฆษณาและสิ่งปลูกสร้างที่ไม่แข็งแรง รวมทั้งห้ามใช้โทรศัพท์มือถือในช่วงเกิดฝนตก ฟ้าคะนอง หรือฟ้าผ่า หลีกเลี่ยงการเล่นหรือสัมผัสน้ำเน่าขัง หากจำเป็นต้องสัมผัสน้ำเน่าเสียจากน้ำท่วมขังยาวนาน ต้องสวมรองเท้ายางหรือชุดป้องกันน้ำท่วม หลังสัมผัสน้ำเน่าเสียต้องล้างด้วยสบู่และน้ำสะอาดทันที ดูแลสุขอนามัยส่วนบุคคล โดยหมั่นล้างมือให้สะอาด หลีกเลี่ยงการกินอาหารค้างคืน ทิ้งขยะ  เศษอาหาร ใส่ถุงดำ มัดปากถุงให้แน่น เฝ้าระวังสัตว์มีพิษและแมลงนำโรค  ทั้งนี้เพื่อป้องกันการแพร่ระบาดของโรคโควิด-19  ในช่วงที่ประชาชน อพยพไปในศูนย์อพยพผู้ประสบภัยน้ำท่วม ให้ปฏิบัติตามมาตรการเว้นระยะห่าง ล้างมือให้สะอาดด้วยสบู่และน้ำ หรือเจลแอลกอฮอล์ สวมหน้ากากตลอดเวลา